Reënweer in noordooste verwagFoto ter illustrasie. (Foto: Unsplash) Die Suid-Afrikaanse Weerdiens (SAWD) voorspel ’n nat week vir die noordoostelike dele van die land, met hewige donderstorms wat verwag kan word. Die weerdiens het vir Maandag ’n geel vlak 2-waarskuwing uitgereik vir hewige donderbuie, ontwrigtende reën en rukwinde in die Vrystaat, Mpumalanga, die noordelike gebiede van die Oos-Kaap, die westelike en noordelike dele van KwaZulu-Natal, die oostelike dele van Noordwes, die suidwestelike dele van Limpopo, die oostelike dele van die Noord-Kaap sowel as dele van Gauteng. Die reënweer in die meeste van dié gebiede sal na verwagting tot Donderdag voortduur, wanneer die weer sal begin opklaar. “Die stormweer kan tot oorstromings in laagliggende gebiede, kwesbare formele en informele nedersettings, en op brûe en paaie lei,” waarsku die weerdiens. Die weerdiens maan die publiek om binnenshuis te probeer bly tydens hewige donderstorms. ’n Waarskuwing is ook uitgereik vir die ontstaan van wegholveldbrande in die Kai !Garib-gebied in die Noord-Kaap.